PRIJEVOD

SPORAZUM

o produljenju Okvirnog sporazuma za međunarodnu suradnju u istraživanju i razvoju nuklearnoenergetskih sustava IV. generacije

Vlada Kanade, Europska zajednica za atomsku energiju, Vlada Narodne Republike Kine, Vlada Francuske Republike, Vlada Japana, Vlada Republike Koreje, Vlada Ruske Federacije, Vlada Republike Južne Afrike, Vlada Švicarske Konfederacije i Vlada Sjedinjenih Američkih Država, svaka kao stranka Okvirnog sporazuma za međunarodnu suradnju u istraživanju i razvoju nuklearnoenergetskih sustava IV. generacije, sastavljenog u Washingtonu 28. veljače 2005. (dalje u tekstu: „Okvirni sporazum”), zajedno „stranke”,

S OBZIROM NA svoju želju za nastavkom uspješne i uzajamno korisne suradnje koja se provodi na temelju Okvirnog sporazuma,

UZIMAJUĆI U OBZIR ažurirani plan o tehnologiji za nuklearnoenergetske sustave IV. generacije (siječanj 2014.),

PODSJEĆAJUĆI na članak XV. Okvirnog sporazuma u kojem se navodi da se svaka suradnja koja je započela na temelju Okvirnog sporazuma, ali nije završena do isteka ili raskida Okvirnog sporazuma, može nastaviti do svojega završetka na temelju odredaba Okvirnog sporazuma te

POSTUPAJUĆI u skladu s člankom XII. stavkom 3. Okvirnog sporazuma,

sporazumjele su se kako slijedi:

Članak I.

Produljenje Okvirnog sporazuma

U skladu s člankom XII. stavkom 5. Okvirnog sporazuma Okvirni sporazum produljuje se na razdoblje od deset (10) godina, do 28. veljače 2025.

Članak II.

Potpisivanje i stupanje na snagu

1. Za stranke koje su pristale da budu obvezane, ovaj Sporazum stupa na snagu na datum kada tri stranke izraze svoj pristanak da budu obvezane.

2. Stranke izražavaju svoj pristanak da budu obvezane potpisom koji nije podložan prihvaćanju ili potpisom podložnim prihvaćanju nakon čega se isprava o prihvaćanju polaže kod depozitara.

3. Za stranku koja pristaje da bude obvezana nakon datuma stupanja na snagu ovog Sporazuma ovaj Sporazum stupa na snagu na datum njezina potpisa koji nije podložan prihvaćanju ili na datum polaganja isprave o prihvaćanju kod depozitara.

4. U skladu s člankom XV. Okvirnog sporazuma i na temelju odredaba Okvirnog sporazuma stranke namjeravaju nastaviti suradnju koja je započeta ali nije završena do 28. veljače 2015. s onim strankama Okvirnog sporazuma za koje ovaj Sporazum nije stupio na snagu do 28. veljače 2015.

Članak III.

Depozitar

Original ovog Sporazuma polaže se kod glavnog tajnika Organizacije za gospodarsku suradnju i razvoj.

U POTVRDU TOGA dolje potpisani, propisno za to ovlašteni potpisali su ovaj Sporazum.

SASTAVLJEN u jednom primjerku na engleskom i francuskom jeziku pri čemu je svaki tekst jednako vjerodostojan.

ZA VLADU KANADE: Mrs Michelle d'AURAY Canadian Ambassador and Permanent Representative to the OECD Datum: 21. listopada 2016.

ZA EUROPSKU ZAJEDNICU ZA ATOMSKU ENERGIJU: Mr Tibor NAVRACSICS EU Commissioner Datum: 10. studenoga 2016.

ZA VLADU NARODNE REPUBLIKE KINE: Mr Jun ZHAI Ambassador Extraordinary and Plenipotentiary of the People's Republic of China to France Datum: 23. lipnja 2016.

ZA VLADU FRANCUSKE REPUBLIKE: Mr Danie VERWAERDE Administrateur général du Commissariat à l'énergie atomique et aux énergies alternatives Datum: 26. veljače 2015.

ZA VLADU JAPANA: Mr Kazuo KODAMA Ambassador Extraordinary and Plenipotentiary Permanent Delegation of Japan to the OECD Datum: 26. veljače 2015.

ZA VLADU REPUBLIKE KOREJE: Mr Si-hyung LEE Ambassador Extraordinary and Plenipotentiary to the Korean Permanent Delegation to the OECD Datum: 26. veljače 2015.

ZA VLADU RUSKE FEDERACIJE: Mr Sergey Vladilenovich KIRIENKO Chief Executive Officer of the State Atomic Energy Corporation „Rosatom” Datum: 29. lipnja 2015.

ZA VLADU REPUBLIKE JUŽNE AFRIKE: Ms Tina JOEMAT-PETTERSSON Minister of Energy of the Republic of South Africa Datum: 15. rujna 2015.

ZA VLADU ŠVICARSKE KONFEDERACIJE: Mr Mauro DELL'AMBROGIO Secrétaire d'Etat de la Confédération suisse à la formation, à la recherche et à l'innovation Datum: 27. kolovoza 2015.